b'\n_START_ARTICLE_\nMagnus Arvedson\n_START_SECTION_\nPelaajaura\n_START_PARAGRAPH_\nArvedson oli F\xc3\xa4rjestads BK:n kasvatti. H\xc3\xa4n siirtyi jo juniorina pelaamaan \xc3\x96rebro IK:hon, jossa Arvedson teki debyyttins\xc3\xa4 miesten peleiss\xc3\xa4 kaudella 1990\xe2\x80\x931991, kun h\xc3\xa4n pelasi I-divisioonassa. Kolmen siell\xc3\xa4 vietetyn kauden j\xc3\xa4lkeen Arvedson palasi kasvattajaseuraansa F\xc3\xa4rjestadiin pelaamaan Elitserieni\xc3\xa4 kaudeksi 1993\xe2\x80\x931994. H\xc3\xa4n pelasi joukkueessa nelj\xc3\xa4 kautta, joista kausina 1995\xe2\x80\x931996 ja 1996\xe2\x80\x931997 Arvedson teki yhden kauden piste-enn\xc3\xa4tyksens\xc3\xa4 24 pisteell\xc3\xa4\xc3\xa4n. Noista j\xc3\xa4lkimm\xc3\xa4inen kausi p\xc3\xa4\xc3\xa4ttyi Ruotsin mestaruuteen kev\xc3\xa4\xc3\xa4ll\xc3\xa4 1997. _NEWLINE_Ottawa Senators varasi Arvedsonin 25-vuotiaana numerolla 119 NHL:n varaustilaisuudessa 1997. H\xc3\xa4n siirtyi NHL:\xc3\xa4\xc3\xa4n heti varauksensa j\xc3\xa4lkeen ja teki kaudella 1997\xe2\x80\x931998 61 ottelussa tehopisteet 11+15=26. Toisella kaudellaan 1998\xe2\x80\x931999 Arvedson teki pisteill\xc3\xa4 21+26=47 yhden kauden piste-enn\xc3\xa4tyksens\xc3\xa4 NHL:ss\xc3\xa4. H\xc3\xa4n oli Senatorsin kolmanneksi paras maalintekij\xc3\xa4 maanmiehens\xc3\xa4 Andreas Johanssonin kanssa sek\xc3\xa4 nelj\xc3\xa4nneksi paras pistemies. Kauden p\xc3\xa4\xc3\xa4tteeksi Arvedson oli ehdokkaana NHL:n parhaalle puolustavalle hy\xc3\xb6kk\xc3\xa4\xc3\xa4j\xc3\xa4lle annettavan Frank J. Selke Trophyn saajaksi, mutta palkinnon vei lopulta Dallas Starsin Jere Lehtinen \xc3\xa4\xc3\xa4nin 23-19._NEWLINE_Kausina 1999\xe2\x80\x932000 ja 2000\xe2\x80\x932001 Arvedson k\xc3\xa4rsi loukkaantumisista ja oli molempina kausina sivussa noin 30 runkosarjan ottelua. Niist\xc3\xa4 huolimatta h\xc3\xa4n pelasi molempina kev\xc3\xa4in\xc3\xa4 pudotuspeleiss\xc3\xa4. Arvedson pelasi Senatorsissa kuusi kautta kev\xc3\xa4\xc3\xa4seen 2003 saakka. Syyskuussa 2003 h\xc3\xa4n siirtyi vapaana agenttina Vancouver Canucksiin. Arvedson pelasi l\xc3\xa4hinn\xc3\xa4 samassa ketjussa maanmiestens\xc3\xa4 Sedinin kaksosten Daniel ja Henrikin kanssa. H\xc3\xa4nen kautensa kuitenkin p\xc3\xa4\xc3\xa4ttyi jo uuden vuoden aattona 31. joulukuuta 2003, kun Arvedson loukkasi polvensa ottelussa Washington Capitalsia vastaan. H\xc3\xa4n pelasi kauden 2003\xe2\x80\x932004 aikana yhteens\xc3\xa4 41 ottelua tehoin 8+7=15._NEWLINE_Kes\xc3\xa4ll\xc3\xa4 2004 Arvedson teki sopimuksen kasvattajaseuransa F\xc3\xa4rjestadin kanssa, mutta harjoituskaudella 2004 h\xc3\xa4n loukkasi selk\xc3\xa4ns\xc3\xa4, eik\xc3\xa4 pelannut kauden aikana otteluakaan runkosarjassa. Arvedson lopetti uransa 11. lokakuuta 2004 32-vuotiaana.\n_START_SECTION_\nValmentajaura\n_START_PARAGRAPH_\nKaudella 2006\xe2\x80\x932007 Arvedson valmensi Ruotsin II-divisioonassa pelaavaa Forshaga IF:\xc3\xa4\xc3\xa4. Maaliskuussa 2007 h\xc3\xa4net nimettiin Elitserien-joukkue Mora IK:n p\xc3\xa4\xc3\xa4valmentajaksi. Arvedson valmensi joukkuetta noin puoli kautta, kunnes h\xc3\xa4net erotettiin 26. joulukuuta 2007. Arvedsonin korvasi P\xc3\xa4r Djoos._NEWLINE_Huhtikuussa 2008 Arvedson siirtyi valmentamaan HockeyAllsvenskanissa pelaavaa Bofors IK:ta, mutta h\xc3\xa4net erotettiin jo marraskuussa 2008 joukkueen per\xc3\xa4simest\xc3\xa4.'